送李室長慶州寧覲
作者：黄庶
朝代：宋

paragraphs: 我愛孟堅文學飽，持筆去作將軍客。
鋪張大漢征北功，手携直上燕然刻。
千載事挂單于眼，至今猶若擒白黑。
幾年羌夷瘡一方，窟穴未掃壯士瘠。
我生南方長詩書，愛國區區肺如炙。
欲於塞外勒姓名，往往夜夢賀蘭石。
一來長安事刀筆，駑駘不展芻粟力。
峨峨李公邦之梓，聲載百郡理霹靂。
今年權佩慶州印，上馬威至吞秋色。
羌夷奔走若奴婢，剺面童子嗔可摑。
白頭慶民能記數，前時太守有陰德。
試求園中手栽樹，邊人應作甘棠惜。
老幼事公如父兄，妥帖不敢相干極。
子來別我省塞上，霜風漸著邊樹赤。
塵埃恨絆不得往，安得鑽肩生羽翼。
子今才華筆端富，山川去入風雅國。
黄雲白草牛羊肥，區落鷄犬晴歷歷。
將詩寫作聚米圖，歸來爲我一指畫。